KAPU KIA 3
Adieyi i Kani dia Nzambi mu Kuma kia Wantu?
1. Adieyi i kani dia Nzambi mu kuma kia wantu?
EKANI dia Nzambi mu kuma kia wantu diasivi kikilu. Wasema yakala yo nkento antete, Adami yo Eva kimana bazingila muna mpatu ambote a Edene. Nzambi wakala ye kani vo bawuta wana, bakitula ntoto wawonso se paradiso yo lunga-lunga e bulu.—Etuku 1:28; 2:8, 9, 15; tala e Mvovo Misasilu 6.
2. (a) Aweyi tuzayidi wo vo Nzambi olungisa ekani diandi? (b) Nkia mpila wantu o Nzambi kazolele vo bazingila ova ntoto? Mvu nkwa bafwete vo zingila?
2 Nga okwikilanga vo tusinga zingila mu paradiso ova ntoto? Yave okutuvovesanga vo: “Mpovele, nlungisa dio mpe.” (Yesaya 46:9-11; 55:11) Elo, Nzambi olungisa ekani diandi, ke vena diambu ko dilenda kunkakidila mu lungisa dio. Yave ovovanga vo vena ye kuma kiamfila mu sema o ntoto. ‘Kasema wo nkatu ko.’ (Yesaya 45:18) Ozolele vo wantu bazingila ova ntoto wawonso. Nkia mpila wantu o Nzambi kazolele vo bazingila ova ntoto? Mvu nkwa bafwete vo zingila? Nkand’a Nzambi uvovanga vo: ‘Asongi [yovo awana besonganga lemvo] bevwa nza, bezingila vo yakwele mvu.’—Nkunga 37:29; Lusengomono 21:3, 4.
3. Wau vo wantu beyelanga yo fwa, nkia kiuvu olenda kiyuvula?
3 Kansi, o unu wantu beyelanga yo fwa. Muna fulu yayingi, wantu benwananga vita yo vondaziana. Dialudi vo, ediadi ke diau ko i kani dia Nzambi. Adieyi diabwa ye ekuma? Nkand’a Nzambi kaka ulenda dio sasila.
MBENI A NZAMBI
4, 5. (a) Nani wa sadila nioka mu mokena yo Eva muna mpatu a Edene? (b) Aweyi muntu ambote kalenda kitukila se mwivi?
4 Nkand’a Nzambi ukutuzayisanga vo Nzambi una ye mbeni ona oyikilwanga vo “Nkadi ampemba ye Satana.” Satana wasadila nioka mu mokena yo Eva muna mpatu a Edene. (Lusengomono 12:9; Etuku 3:1) Wasadila ndekwa mu kumfila kayindula vo nioka kikilu wavovanga.—Tala e Mvovo Misasilu 7.
5 Nga Nzambi wasema Satana wa Nkadi ampemba? Ve! Vava Nzambi kakubika ntoto mu kuma kia Adami yo Eva, mbasi mosi wakala kuna zulu wakolama yo kituka se Nkadi ampemba. (Yobi 38:4, 7) Aweyi diavangamena ediadi? Aweyi muntu ambote kalenda kitukila se mwivi? Dialudi vo kewutukanga mwivi ko. Kansi, oyantikanga lokokela lekwa kiangani. Avo okwamanene yindula e lekwa kiokio, e loko diandi diwokelanga. I bosi, vava kebaka elau, oyiya kio. O muntu ndioyo yandi kibeni okuyikitula se mwivi.—Tanga Yakobo 1:13-15; tala e Mvovo Misasilu 8.
6. Aweyi mbasi mosi kakitukila se mbeni a Nzambi?
6 Ediadi i diau diabwila mbasi ndioyo. Vava Yave kasema Adami yo Eva wabavovesa vo bawuta wana yo ‘zadisa e nza.’ (Etuku 1:27, 28) O mbasi ndioyo nanga wayindula vo, ‘wantu awonso bafwana kunsambila vana fulu kia sambila Yave.’ Ekolo kakwamanana yindula e diambu diadi, e loko diandi dia yiya kina kia Yave, diawokela. O mbasi ndioyo wazola vo wantu bansambila. Muna kuma kiaki, wavuna Eva yo kumvukumuna. (Tanga Etuku 3:1-5.) Muna vanga ediadi, wakituka se Satana wa Nkadi ampemba i sia vo, mbeni a Nzambi.
7. (a) Ekuma Adami yo Eva bafwila? (b) Ekuma tununinanga yo fwa?
7 Adami yo Eva bakolamena Nzambi yo dia e bundu. (Etuku 2:17; 3:6) Basumukina Yave i bosi, bafwa nze una Yave kavova. (Etuku 3:17-19) O wan’a Adami yo Eva asumuki mpe bakala, ekiaki i kuma bafwila. (Tanga Roma 5:12.) Muna kutusadisa twabakula e kuma wana Adami yo Eva bakadila mpe asumuki, tubadika nona eki. Yindula e nkela ivangilwanga bilikisi. Avo nkela yatekama, e bilikisi mpe zawonso zatekama zikala. Vava Adami kakolamena Nzambi, wakituka nsumuki. Wau vo tu wan’a Adami, yeto awonso tu asumuki yovo “twatekama.” Ekiaki i kuma tununinanga yo fwa.—Roma 3:23; tala e Mvovo Misasilu 9.
8, 9. (a) Adieyi kazola Satana vo Adami yo Eva bakwikila? (b) Ekuma Yave kalembi vondela akolami vana vau?
8 Satana wayantika kolamena Yave vava kavukumuna Adami yo Eva mu kolamena Nzambi. Wazola vo Adami yo Eva bakwikila vo Yave mvuni, nyadi ambi ona ketokanenanga wete diau ko. Satana edi kazola vova vo ke dina mfunu ko vo Nzambi kavovesanga wantu dina bafwete vanga, Adami yo Eva bafwana baka nzengo yau kibeni muna edi diambote y’edi diambi. Adieyi kadi vanga o Yave? Nzambi wafwana vonda akolami yo fokola ukolami. Kansi, ediadi nga diadi songa vo Satana mvuni? Ve.
9 Muna kuma kiaki, o Yave kavonda akolami awaya vana vau ko. Kansi, wavana ntangwa kimana wantu bakiyala. Ediadi diadi songa vo Satana mvuni. Yave ozeye edi diambote kwa wantu. Tuzaya mayingi mu kuma kia diambu diadi muna kapu kia 11. Kansi, adieyi obenze mu kuma kia nzengo zabaka Adami yo Eva? Nga diansongi kwa yau mu kwikila muna Satana yo kolamena Nzambi? Lekwa yawonso bakala yau Adami yo Eva, Yave wabavana yo. Wabavana moyo walunga, fulu kiambote mu zingila ye salu kina bayangalelanga. Kansi, Satana kasidi vanga diambu diambote ko kwa yau. Kele vo wakala vana, adieyi wadi vanga?
10. Nkia nzengo zamfunu tufwete baka?
10 O unu, konso muntu mu yeto kafwete baka mpe e nzengo zau zimosi, e nzengo tubaka zifila zingu kieto. Tulenda baka e nzengo za lemvokela Yave se Nyadi eto yo songa vo Satana mvuni yovo sola Satana se nyadi eto. (Nkunga 73:28; tanga Ngana 27:11.) Akete kaka belemvokelanga Nzambi omu nza yayi. Kieleka, Nzambi ke yandi ko i nyadi a nza. Kansi avo ke Nzambi ko, nani i nyadi a nza?
NANI OYALANGA E NZA?
11, 12. (a) Adieyi tulongokele muna lukau kavana Satana kwa Yesu? (b) Nkia sono yisonganga vo Satana i nyadi a nza yayi?
11 Yesu wazaya o nyadi a nza. Lumbu kimosi, Satana wansonga “yintinu yawonso ya nza, ye nkembo au.” I bosi, wasia Yesu o nsilu vo: “Yawonso eyayi ikuvana yo, avo ofukamene yo kunkunda.” (Matai 4:8, 9; Luka 4:5, 6) Ukiyuvula: ‘Kele vo Satana kakadi mfumu a yintinu yayi ko, nga wadi yo kayila Yesu?’ Ve. Tuyalu twawonso twa nza, twa Satana.
12 Nanga olenda kiyuvula: ‘Aweyi Satana kalenda kadila nyadi a nza? Nga ke Yave wa Nzambi ko a Mpungu ngolo wasema e nza?’ (Lusengomono 4:11) Elo, yandi wasema e nza, kansi Yesu wa yikila Satana vo “nyadi a nza yayi.” (Yoane 12:31; 14:30; 16:11) Paulu wa ntumwa wayikila Satana wa Nkadi ampemba vo “nzambi a tandu kiaki.” (2 Korinto 4:3, 4) Yoane wa ntumwa wasoneka mpe vo “e nza yawonso muna wisa kia ndiona wambi ina.”—1 Yoane 5:19.
AWEYI E NZA YA SATANA IFWASILWA?
13. Ekuma tuvwididi e nz’ampa o mfunu?
13 Konso lumbu, e nza ikitukanga se fulu kia vonza. Tumonanga vita, kondwa kwa unsongi, umpuki yo umpumbulu mu nza yawonso. Kana nkutu nkia ngolo balenda vanga, o wantu ke balendi fokola mambu mama mawonso ko. Kansi, ke kolo ko Nzambi ofwasa e nza yayi yambi muna vita ya Armangedo yo twasa e nz’ampa ya unsongi.—Lusengomono 16:14-16; tala e Mvovo Misasilu 10.
14. Nani kasola Nzambi mu yala se Ntinu muna Kintinu kiandi? Nkand’a Nzambi adieyi wasakula mu kuma kia Yesu?
14 Yave wasola Yesu Kristu mu yala se Ntinu muna Kintinu yovo luyalu lwandi lwa zulu. Se vioka mvu miayingi, Nkand’a Nzambi wasakula vo Yesu oyala se “Nkuluntu a Luvuvamu,” o luyalu luandi ke lukala nsuka ko. (Yesaya 9:6, 7) Yesu walonga alongoki andi basambanga mu kuma kia luyalu lwalu vava kavova vo: “E kintinu kiaku kiza. O luzolo luaku luavangama ova ntoto nze koko zulu.” (Matai 6:10) Muna kapu kia 8 tulongoka una Kintinu kia Nzambi kivingila vana fulu kia ayadi a nza yayi. (Tanga Daniele 2:44.) I bosi Kintinu kia Nzambi kikitula ntoto wau se paradiso.—Tala e Mvovo Misasilu 11.
E NZ’AMPA IFINAMENE!
15. Nki i “nz’ampa”?
15 Nkand’a Nzambi usianga o nsilu vo: “Tuvingilanga e zulu diampa ye nz’ampa i mûna mukala unsongi.” (2 Petelo 3:13; Yesaya 65:17) Ezak’e ntangwa vava Nkand’a Nzambi uvovelanga e “nza,” wantu bezingilanga ova ntoto uyikanga. (Etuku 11:1) Ozevo, e “nz’ampa” yansongi, i kintwadi kia wantu awonso belemvokelanga Nzambi ana besambulwanga kwa yandi.
16. Nkia lukau lwantalu kevan’o Nzambi kw’awana bezingila muna nz’ampa? Adieyi tufwete vanga muna lo vwa?
16 Yesu wasia nsilu vo awana bezingila muna nz’ampa a Nzambi betambula lukau lwa “moyo a mvu ya mvu.” (Maku 10:30) Adieyi tufwete vanga muna tambula lukau lwalu? Vanga luzolo lwa tanga Yoane 3:16; ye 17:3 muna solola e mvutu. Owau, yambula twatala dina Nkand’a Nzambi uvovanga mu kuma kia una ukala e zingu muna Paradiso ova ntoto.
17, 18. Aweyi tuzayidi wo vo vekala yo luvuvamu mu nza yawonso?
17 Umpumbulu, vita, ye nsoki ke ukala diaka ko. Ke vesala kana kimpumbulu kimosi ko ova ntoto. (Nkunga 37:10, 11) Nzambi ‘ofokola vita mu nza yawonso.’ (Nkunga 46:9; Yesaya 2:4) E nza izala yo wantu bezolanga Nzambi yo kunlemvokela. Vekala yo luvuvamu yakwele mvu.—Nkunga 72:7.
18 Nkangu a Yave mu luvuvamu bezingila. Kuna nz’ankulu, vava Aneyisaele balemvokelanga Nzambi, mu luvuvamu bakalanga kadi wabataninanga. (Fuka 25:18, 19) Muna Paradiso ke tumona wonga wa konso lekwa ko ngatu wantu. Lumbu yawonso tukala mu luvuvamu!—Tanga Yesaya 32:18; Mika 4:4.
19. Aweyi tuzayidi wovo ulolo wa madia ukala muna nz’ampa ya Nzambi?
19 Vekala ye ulolo wa madia. “O ulolo wa masa ukala muna nsi, yakuna ntandu a miongo, e mbongo andi ivwembeta.” (Nkunga 72:16) O Yave “wa Nzambi eto okutusambula,” ‘o ntoto uyima mbongo andi.’—Nkunga 67:6.
20. Aweyi tuzayidi wo vo e nza yawonso ikituka se paradiso?
20 E nza yawonso yikituka se paradiso. O wantu betunga nzo yo kuna mvuma zambote muna yanzala. (Tanga Yesaya 65:21-24; Lusengomono 11:18.) E nza yawonso yikituka se fulu kiambote nze una wakala e mpatu a Edene. Lumbu yawonso Yave okutuvana ina tuvwidi o mfunu. Mu kuma kiandi, Nkand’a Nzambi uvovanga vo ‘oziula koko kwandi yo lungisa zolela ya mioyo miawonso.’—Nkunga 145:16.
21. Aweyi tuzayidi wo vo vekala yo luvuvamu vana vena wantu ye bulu?
21 Vekala ye luvuvamu vana vena wantu ye bulu. E bulu ke ivumisa diaka wantu ko. E yingiana-ngiana ke bemona wonga ko wa kala vana vena e bulu ina vo yansisi o unu.—Tanga Yesaya 11:6-9; 65:25.
22. Adieyi Yesu kevanga mu kuma kia mbevo?
22 Ke vekala diaka muntu ko oyela. Vava kakala ova ntoto, Yesu wawuka wantu ayingi. (Matai 9:35; Maku 1:40-42; Yoane 5:5-9) Kansi nze Ntinu a Kintinu kia Nzambi, Yesu owuka wantu awonso. Ke vekala muntu ko ovova vo “yela nyela.”—Yesaya 33:24; 35:5, 6.
23. Adieyi kevanga Nzambi mu kuma kia awana bafwa?
23 Azolw’eto bafwa befuluka. Nzambi osianga o nsilu vo ofula ulolo wa wantu ana bafwa. “Vekala yo lufuluku lwa ansongi ye awana balembi songa.”—Tanga Yoane 5:28, 29; Mavangu 24:15.
24. Adieyi oyindulanga mu kuma kia zingila muna Paradiso?
24 Yeto awonso vena ye diambu tufwete sola. Tulenda sola longoka oma ma Yave yo kunsadila yovo vanga mana yeto kibeni tuzolanga. Avo tusolele sadila Yave, tukala ye vuvu kiasikila kia kusentu. Vava muntu mosi kalomba kwa Yesu vo kanyindula kuna nim’a lufwa lwandi, Yesu wansia o nsilu vo: “Okala yame muna Paradiso.” (Luka 23:43) Yambula twalongoka mayingi mu kuma kia Yesu Kristu ye una kelungisila nsilu mia Nzambi.
mri_Latn kmb_Latn kmb_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn umb_Latn kon_Latn kon_Latn kon_Latn kon_Latn bem_Latn tum_Latn kon_Latn kon_Latn knc_Latn tsn_Latn kon_Latn kon_Latn kon_Latn lij_Latn kon_Latn kon_Latn kon_Latn kon_Latn kin_Latn kon_Latn kon_Latn kon_Latn kon_Latn ewe_Latn kmb_Latn tso_Latn tso_Latn kon_Latn kon_Latn kon_Latn kon_Latn kmb_Latn kon_Latn